BEGRUNDELSE

1. BAGGRUND FOR FORSLAGET

• Begrundelse og formål

Forslaget vedrører anvendelsen af Rådets forordning (EF) nr. 597/2009 af 11. juni 2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab ("grundforordningen"), i den delvise genoptagelse af antisubsidieproceduren vedrørende visse typer polyethylenterephthalat med oprindelse i bl.a. Pakistan.

• Generel baggrund

Forslaget er fremsat som led i gennemførelsen af Rettens dom om gennemførelsen af Rådets forordning (EF) nr. 597/2009 af 11. juni 2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab[1] ("grundforordningen") og som resultat af en undersøgelse, der blev foretaget i overensstemmelse med de indholdsmæssige og proceduremæssige krav i grundforordningen.

• Gældende bestemmelser på det område, som forslaget vedrører

Rådets gennemførelsesforordning (EU) nr. 857/2010 af 27. september 2010[2]

• Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

• Høringer af interesserede parter

De interesserede parter, der er berørt af proceduren, har haft mulighed for at forsvare deres interesser i forbindelse med undersøgelsen i overensstemmelse med grundforordningen.

• Ekspertbistand

Der har ikke været behov for ekstern ekspertbistand.

• Konsekvensanalyse

Forslaget er et resultat af gennemførelsen af grundforordningen.

Grundforordningen foreskriver ikke en generel konsekvensanalyse, men indeholder en udtømmende liste over de forhold, der skal vurderes.

3. JURIDISKE ASPEKTER AF FORSLAGET

• Resumé af forslaget

Den 17. maj 2013 offentliggjorde Kommissionen en meddelelse ("meddelelse om delvis genoptagelse") i Den Europæiske Unions Tidende[3] om delvis genoptagelse af antisubsidieundersøgelsen vedrørende importen af visse typer polyethylenterephthalat med oprindelse i bl.a. Pakistan.

Denne genoptagelse blev udløst af Rettens delvise annullering af artikel 1 i Rådets gennemførelsesforordning (EU) nr. 857/2010, for så vidt angår den pakistanske eksporterende producent Novatex Ltd ("Novatex" eller "den pågældende virksomhed'). I henhold til artikel 266 i traktaten om Den Europæiske Unions funktionsmåde er Den Europæiske Unions institutioner forpligtet til at efterkomme Rettens dom. Følgelig indledte Europa-Kommissionen den delvise genoptagelse af antisubsidieundersøgelsen, for så vidt angår Novatex.

Vedlagte forslag fra Kommissionen til Rådets forordning om indførelse af en ændret endelig udligningstold over for Novatex er baseret på, at de interesserede parter har fået tilstrækkelig tid til at fremsætte bemærkninger til det reviderede dokument med endelig fremlæggelse af oplysninger af 25. juni 2013.

Det foreslås, at Rådet vedtager vedlagte forslag til forordning, der bør offentliggøres i Den Europæiske Unions Tidende snarest muligt.

• Retsgrundlag

Rådets forordning (EF) nr. 597/2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab.

• Nærhedsprincippet

Forslaget henhører under Unionens enekompetence. Nærhedsprincippet finder derfor ikke anvendelse.

• Proportionalitetsprincippet

Forslaget er i overensstemmelse med proportionalitetsprincippet, fordi foranstaltningens form er beskrevet i ovennævnte grundforordning og ikke giver mulighed for nationale beslutninger.

Det er ikke relevant at forklare, hvordan byrder af finansiel eller administrativ art, der pålægges Unionen, nationale regeringer, regionale og lokale myndigheder, erhvervsdrivende og borgere, begrænses mest muligt og står i rimeligt forhold til forslagets mål.

• Reguleringsmiddel/reguleringsform

Foreslået reguleringsmiddel: Rådsforordning.

Andre midler ville ikke være hensigtsmæssige, da grundforordningen ikke foreskriver alternative muligheder.

4. VIRKNINGER FOR BUDGETTET

Forslaget har ingen virkninger for Unionens budget.

2013/0293 (NLE)

Forslag til

RÅDETS GENNEMFØRELSESFORORDNING

om ændring af gennemførelsesforordning (EU) nr. 857/2010 om indførelse af en endelig udligningstold og endelig opkrævning af den midlertidige told på importen af visse typer polyethylenterephthalat med oprindelse i bl.a. Pakistan

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 597/2009 af 11. juni 2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab[4] ("grundforordningen"), særlig artikel 15, stk. 1,

under henvisning til forslag fra Europa-Kommissionen ("Kommissionen") efter høring af det rådgivende udvalg, og

ud fra følgende betragtninger:

A. PROCEDURE

(1) Ved Rådets gennemførelsesforordning (EU) nr. 857/2010[5] ("den anfægtede forordning") indførte Rådet en endelig antisubsidietold på mellem 44,02 euro pr. ton og 139,70 euro pr. ton på importen af visse typer polyethylenterephthalat med viskositetsindeks på 78 ml/g og derover ifølge ISO-standard 1628-5 og med oprindelse i Iran, Pakistan og De Forenede Arabiske Emirater.

(2) Den 6. december 2010 anlagde den samarbejdsvillige eksporterende producent i Pakistan, Novatex Ltd ("Novatex" eller "den pågældende virksomhed'), sag ved Retten om annullering af den anfægtede forordning, for så vidt som den finder anvendelse på sagsøgeren[6].

(3) Den 11. oktober 2012 fandt Retten i sin dom i sag T-556/10 ("Rettens dom"), at Kommissionens og Rådets manglende hensyntagen til det tal, der er resultatet af revisionen af linje 74 i selvangivelsen for skatteåret 2008, og den fejl, som derved opstår, rejser tvivl om lovligheden af artikel 1 i den anfægtede forordning, for så vidt som den endelige udligningstold, som Rådet fastlagde, var højere end den told, der ville finde anvendelse, såfremt fejlen ikke forelå. Derfor annullerede Retten artikel 1 i den anfægtede forordning, for så vidt angik Novatex, og for så vidt at den endelige udligningstold var højere end den, der ville finde anvendelse, såfremt fejlen ikke forelå.

(4) I sag T-2/95[7] ("IPS-sagen") anerkendte Retten, at i tilfælde, hvor en procedure omfatter flere administrative faser, indebærer annullering af en af disse faser ikke nødvendigvis annullering af hele proceduren. Denne antisubsidieprocedure er et eksempel på en sådan procedure, der omfatter flere faser. Følgelig indebærer annulleringen af en del af den anfægtede forordning ikke annullering af hele den procedure, der gik forud for vedtagelsen af den pågældende forordning. I henhold til artikel 266 i traktaten om Den Europæiske Unions funktionsmåde ("TEUF") er EU-institutionerne endvidere forpligtet til at efterkomme Rettens dom af 11. oktober 2012. Dette indebærer også, at der er mulighed for at afhjælpe de aspekter af den anfægtede forordning, som førte til dens delvise annullering, og lade de dele, som ikke anfægtes, og som ikke berøres af Rettens dom, forblive uændrede[8]. Det bemærkes, at alle andre konklusioner i den anfægtede forordning forbliver gyldige.

(5) Efter Rettens dom af 11. oktober 2012 genoptog Kommissionen delvis den 17. maj 2013 antisubsidieundersøgelsen vedrørende importen af visse typer polyethylenterephthalat med oprindelse i bl.a. Pakistan[9]. Genoptagelsen af undersøgelsen var begrænset til at omfatte gennemførelsen af Rettens dom, for så vidt angår Novatex.

(6) Kommissionen underrettede officielt de eksporterende producenter, importører, brugere og råvareleverandører, som den vidste var berørt af sagen, samt repræsentanter for eksportlandet og EU-erhvervsgrenen om den delvise genoptagelse af undersøgelsen. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for fristen i indledningsmeddelelsen. Ingen af de interesserede parter anmodede om at blive hørt.

(7) Alle berørte parter blev underrettet om de væsentligste kendsgerninger og betragtninger, på grundlag af hvilke det var hensigten at anbefale indførelsen af en endelig udligningstold over for Novatex. De blev indrømmet en periode, inden for hvilken de kunne fremsætte bemærkninger efter fremlæggelsen af oplysninger.

B. GENNEMFØRELSE AF RETTENS DOM

1. Indledende bemærkning

(8) Der mindes om, at årsagen til den delvise annullering af den anfægtede forordning var, at Kommissionen og Rådet skulle have taget hensyn til, at linje 74 i virksomhedens selvangivelse for skatteåret 2008 var blevet revideret.

2. De interesserede parters bemærkninger

(9) Den pågældende virksomhed, Novatex, bemærkede inden for fristen for at fremsætte bemærkninger, at efter Rettens dom af 11. oktober 2012 burde den endelige udligningstold på importen til Den Europæiske Union af visse typer polyethylenterephthalat med oprindelse i Pakistan nedsættes med 1,02 %. Novatex gjorde endvidere gældende, at udligningstolden over for Novatex burde fastsættes til 4,1 % eller 35,39 euro pr. ton fra den 1. juni 2010 (den angivelige dato for ikrafttrædelsen af den midlertidige told).

(10) Der blev ikke modtaget yderligere væsentlige bemærkninger om den delvise genoptagelse.

3. Analyse af bemærkningerne

(11) Efter at have analyseret ovenstående bemærkninger bekræftes det, at annulleringen af gennemførelsesforordning (EU) nr. 857/2010, for så vidt angår Novatex, i og med at den endelige udligningstold var højere end den told, der ville finde anvendelse, såfremt den af Retten konstaterede fejl ikke forelå, ikke indebærer annullering af hele den procedure, der gik forud for vedtagelsen af forordningen.

(12) Novatex' nyberegnede subsidietoldsats, som tager højde for den ændrede linje 74 i virksomhedens selvangivelse, fører ganske rigtigt til et korrigeret beløb på 35,39 euro pr. ton.

(13) Den reviderede toldsats bør ganske rigtigt finde anvendelse med tilbagevirkende kraft, dvs. fra datoen for ikrafttrædelsen af gennemførelsesforordning (EU) nr. 857/2010. I henhold til artikel 2 i nævnte forordning finder den også anvendelse fra ikrafttrædelsen af Kommissionens forordning (EU) nr. 473/2010 om indførelse af en midlertidig udligningstold. Sidstnævnte kommissionsforordning trådte i kraft dagen efter offentliggørelsen i Den Europæiske Unions Tidende, dvs. den 2. juni 2010 (og ikke den 1. juni 2010, som Novatex gjorde gør gældende).

4. Konklusion

(14) I betragtning af de fremsatte bemærkninger og analysen heraf konkluderes det derfor, at gennemførelsen af Rettens dom bør ske i form af en revision af udligningstoldsatsen over for Novatex, som bør nedsættes fra 44,02 euro pr. ton til 35,39 euro pr. ton. Da Novatex var den eneste eksporterende producent af den pågældende vare i Pakistan i undersøgelsesperioden, finder denne reviderede toldsats anvendelse på al import fra Pakistan. Den reviderede toldsats bør finde anvendelse med tilbagevirkende kraft, dvs. fra datoen for ikrafttrædelsen af gennemførelsesforordning (EU) nr. 857/2010. I henhold til artikel 2 i nævnte forordning bør den også finde anvendelse fra ikrafttrædelsen af Kommissionens forordning (EU) nr. 473/2010 om indførelse af en midlertidig udligningstold.

(15) Toldmyndighederne bør pålægges at refundere de toldbeløb, der er overstiger 35,39 euro pr. ton for den pågældende import i overensstemmelse med gældende toldbestemmelser.

C. FREMLÆGGELSE AF OPLYSNINGER

(16) De interesserede parter blev underrettet om de vigtigste kendsgerninger og betragtninger, på grundlag af hvilke det var hensigten at gennemføre Rettens dom. Alle interesserede parter fik lejlighed til at fremsætte bemærkninger under anvendelse af den i grundforordningens artikel 30, stk. 5, omhandlede frist på 10 dage.

(17) Der blev ikke modtaget væsentlige bemærkninger.

D. ÆNDRING AF FORANSTALTNINGERNE

(18) Det anses derfor i lyset af resultaterne af den delvise genoptagelse for hensigtsmæssigt at ændre udligningstolden på importen af den pågældende vare med oprindelse i Pakistan til 35,39 euro/ton.

(19) Denne procedure påvirker ikke udløbsdatoen for de foranstaltninger, der blev indført ved den anfægtede forordning, som er 30. september 2015 —

VEDTAGET DENNE FORORDNING:

Artikel 1

1. I tabellen i artikel 1, stk. 2, i Rådets gennemførelsesforordning (EU) nr. 857/2010 foretages følgende ændringer:

Land || Endelig udligningstoldsats (EUR pr. ton)

Iran: alle virksomheder || 139,70

Pakistan: alle virksomheder || 35,39

De Forenede Arabiske Emirater: alle virksomheder || 42,34

2. Den reviderede toldsats på 35,39 euro pr. ton for Pakistan finder anvendelse fra den 30. september 2010.

3. De toldbeløb, der er betalt eller bogført i henhold til artikel 1 i gennemførelsesforordning (EU) nr. 857/2010 i den oprindelige udgave, og omfanget af den midlertidige told, som er blevet endeligt opkrævet i henhold til artikel 2 i samme forordning i den oprindelige udgave, der overstiger den told, som er fastsat ud fra artikel 1 i nærværende forordning, tilbagebetales eller udlignes. Anmodninger om godtgørelse eller fritagelse indgives til de nationale toldmyndigheder i overensstemmelse med gældende toldbestemmelser. Gældende bestemmelser vedrørende told finder anvendelse, medmindre andet er fastsat.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] EUT L 188 af 18.7.2009, s. 10.

[2] EUT L 254 af 29.9.2010, s. 10.

[3] EUT C 138 af 17.5.2013, s. 32-34.

[4] EUT L 188 af 18.7.2009, s. 104-105.

[5] EUT L 254 af 29.9.2010, s. 10.

[6] Sag T-556/10, Novatex Ltd mod Rådet for Den Europæiske Union.

[7] Sag T-2/95, Industrie des poudres sphériques (IPS) mod Rådet, Sml. 1998 II, s. 3939.

[8] Sag T-2/95, Industrie des poudres sphériques (IPS) mod Rådet, Sml. 1998 II, s. 3939.

[9] EUT C 138 af 17.5.2013, s. 32-34.